เช่าซื้อรถคันแรกทะยานถึงปี’56
อานิสงส์ขยายเวลารับมอบรถสินเชื่อปีนี้เต็มกำลังการผลิต
24 ก.ค. 2555

อานิสงส์ขยายเวลารับมอบรถสินเชื่อปีนี้เต็มกำลังการผลิต
เช่าซื้อขายรับขยายเวลารับมอบรถคันแรก มั่นใจยอดสินเชื่อลากยาวอีกกลางปีหน้า 
นายอิสระ วงศ์รุ่ง นายกสมาคมธุรกิจเช่าซื้อไทย เปิดเผยว่า หากรัฐบาลจะขยายเวลาให้กับผู้ที่จองซื้อรถคันแรกสามารถรับรถได้จนถึงกลางปี 2556 ก็ถือเป็นเรื่องที่ดีและทำให้ธุรกิจเช่าซื้อได้รับอานิสงส์ต่อเนื่องไปถึงช่วงกลางปี 2556 ด้วย เพราะแม้ลูกค้าจะใช้สิทธิจองรถได้ทันภายในปีนี้ แต่กว่าจะได้รับมอบรถจากผู้ผลิตรถก็คงต้องรอไปถึงปี 2556 และสินเชื่อที่ปล่อยออกไปเป็นของปี 2556 แทน 
“แม้ยอดจองรถใหม่ในปีนี้จะเพิ่มขึ้นอีกมาก แต่ก็ใช่ว่าจะทำให้ยอดสินเชื่อใหม่ที่ได้รับอนุมัติเพิ่มขึ้นตามไปด้วย เพราะปัจจุบันยอดส่งมอบรถของเก่าก็ยังเต็มไปถึงสิ้นปีนี้แล้ว ดังนั้นใครที่เพิ่งตัดสินใจจองรถตอนนี้ กว่าจะได้รถก็คงเป็นปี 2556 สินเชื่อที่ออกใหม่ก็จะอยู่ที่ปี 2556 แทน” นายอิสระ กล่าว 
อย่างไรก็ตาม ยังไม่สามารถคาดการณ์ได้ว่าช่วงครึ่งปีหลังของปี 2556 สภาพตลาดเช่าซื้อจะเป็นเช่นไร หรือทำให้ความต้องการซื้อรถใหม่ต้องหดตัวลงหรือไม่ เนื่องจากส่วนใหญ่คงใช้สิทธิให้ทันภายในปีนี้มากกว่า
นายธัญญพงศ์ ธรรมาวรานุคุปต์ กรรมการผู้จัดการใหญ่ บริษัท ซีเอฟจี เซอร์วิส หรือ “ศรีสวัสดิ์ เงินติดล้อ” กล่าวว่า ในส่วนของบริษัทที่ให้บริการสินเชื่อรถมือสองยังคงมีอัตราเติบโตต่อเนื่อง โดยในช่วงครึ่งปีแรกที่ผ่านมา มีอัตราการขยายตัวด้านสินเชื่อเติบโตถึง 50% และจำนวนยอดลูกค้าเพิ่มขึ้นกว่า 25% เมื่อเทียบกับช่วงเดียวกันของปีก่อน 
ทั้งนี้ คาดว่าในปีนี้จะมีการเติบโตไม่ต่ำกว่า 50% หรือคิดเป็นยอดสินเชื่อมากกว่า 6,000 ล้านบาท และมีจำนวนยอดลูกค้าเพิ่มเป็น 1.5 แสนราย โดยมีแผนเปิดสาขาใหม่ในปีนี้อีก 40 แห่ง เพื่อให้ครบ 250 แห่ง 
สำหรับการเติบโตที่สูงกว่าเป้าหมายที่คาดการณ์ไว้นั้น ส่วนสำคัญมาจากการตอบรับสินเชื่อจำนำทะเบียนรถบรรทุกจากกลุ่มลูกค้าผู้ประกอบกิจการขนาดเล็กกลาง ที่ได้เปิดตัวไปตั้งแต่ช่วงปลายปี 2554 ซึ่งเติบโตถึง 150% ด้วยจุดเด่นที่ตอบสนองความต้องการได้ตรงจุด คือ เงื่อนไขที่ง่ายแก่การใช้บริการ ระยะเวลาการอนุมัติรวดเร็วภายใน 1 วัน และอัตราดอกเบี้ยที่เหมาะสม 
ขณะเดียวกันบริษัทยังคงเดินหน้าพัฒนาบริการสินเชื่อทางการเงินให้มีความหลากหลายทุกรูปแบบ เพื่อตอบสนองต่อความต้องการของลูกค้า โดยเฉพาะในระดับกลางและรากหญ้า ซึ่งเชื่อมันว่ายังมีการเติบโตในกลุ่มตลาดนี้อีกเป็นจำนวนมาก พร้อมกันนี้บริษัทมีการเตรียมความพร้อมในด้านบุคลากรความชำนาญด้านบริการสินเชื่อทะเบียนรถทุกประเภท โดยเน้นความรวดเร็วและความง่ายในการอนุมัติสินเชื่อ